Finland - politiske partier
Finland - politiske partier, De første partier dannedes under sprogstriden sidst i 1800-t., og sprogpolitik er stadig vigtig for Svenska folkpartiet, dannet i 1906. Finska partiet blev dannet i 1863, men deltes i 1918 i et traditionelt højreparti, Samlingspartiet, og det liberale Framstegspartiet, der dog opløstes i 1951.
Et arbejderparti, fra 1903 Finlands socialdemokratiska partiet, dannedes i 1899 og antog i 1918 et revisionistisk program. Samme år dannedes i Moskva Finlands kommunistiska partiet, som fortsatte en revolutionær linje. Derfor kunne det først virke åbent fra 1944, hvorefter det gennem Demokratiska förbundet för Finlands folket fik stor betydning frem til 1980'erne.
Et bondeparti, Agrarförbundet, fra 1965 Centerpartiet, opstod først i 1906 med det demokratiske gennembrud. Da vælgergrundlaget på landet i 1950'erne og 1960'erne svigtede, vendte det sig mod liberale i byerne, hvilket skabte grundlag for det populistiske Finlands landsbygdsparti. Dette parti fik dog ved valget i 1995 kun et enkelt mandat og gik samme år konkurs; partiet genopstod som Sannfinländarna, der i 1999 også kun fik et mandat.
Finlands kristliga förbund, dannet i 1969, havde længe begrænset gennemslagskraft. men gik i 1999 frem til ti mandater. I 2001 skiftede partiet navn til Kristdemokraterna i håb om at nå en bredere vælgerskare.
I forbindelse med Sovjetunionens sammenbrud opløstes kommunistpartiet til fordel for Vänsterförbundet, dannet 1990, som fører en mere ubundet venstrefløjspolitik. Det indgik i Paavo Lipponens koalitonsregering 1995-2003.
I 1983 blev et grønt parti, Gröna förbundet, repræsenteret i Rigsdagen; det har siden fået øget indflydelse og deltog ligeledes i Lipponens regering 1995-2003. Det nyliberale Ungfinska parti opnåede i 1990'erne kortvarig repræsentation i Riksdagen. Til forskel fra fx Danmark og Norge har decideret højrepopulistisk orienterede partier ikke vundet indpas i Finland.
Læs mere om Finland generelt.